
Pesti-körkép

Kulcsszavak: karikatúra; történelmi festészet; magyar;


A képem megpróbálja felidézni a huszadik századi történelmi festészetet és ezt emelem egy
modern köntösbe. Ez alkalmas arra, hogy a magyar társadalom egyik hatalmas hibájáról készítsek karikatúrát; a büszkeségről. Mérhetetlenül büszke nép a magyar, és erre persze meg is
van az oka; az elmúlt, majdnem fél évezredet gyakorlatilag folytonos elnyomásban töltötte a
társadalom. Erre természetes válasz az, hogy minden eszközt megragad arra, hogy a nemzeti
öntudatot megerősítse, ezzel egybetartva a közösséget. Jó példák erre a vegyesházi királyok
területeit bemutató modern térképek, ahol nagyon bátran csatolják Magyarországhoz az idegen
országokat. De nem is kell messze menni ilyen jellegű példáért, hiszen megszámlálhatatlan
Nagy-Magyarország matricát láthatunk, ha végigsétálunk egy tetszőleges parkolóban.

Munkámon egy fiktív városi utca illusztrációja látható kettő ikonikus magyar épülettel; lottózóval és dohánybolttal, miközben ezek előtt elhalad egy modern német autó, egy Volkswagen
Golf. A járműből pártus lövést végrehajtó - avagy hátrafelé nyilazó alakot láthatunk, a vezető
ülésén pedig a néző felé tekintő cigarettázó figurát. Észrevehetünk még az antennára aggatva
egy árpádsávos zászlót és az autó csúcsdíszeként egy turulmadarat. A háttérben lévő épületek
között kettő karakter is előtűnik, hajléktalanok. Egyikőjük - a bal oldali sikátorba vizel, a másik
a lottózó ajtajában fekszik eszméletlenül.
3 fő részre osztható a kép. A legnagyobbat az égbolt és az aszfalt alkotja, amik absztrakt
térkitöltő elemekként is funkcionálnak. Ezek a textúrában leginkább gazdag részei a munkának.
Méret tekintetében a második szegmens az épületeké, ahol nyers formák találkoznak precízebb,
finomabban képzett felületekkel, a figurák pedig gyakorlatilag beleolvadnak az árnyékokba.
Végül a fókuszban az autó van a két alakkal, ahol főként finom színátmenetek alkotják a
formákat.
A kép színvilágára szűk paletta jellemző. A kékek és a vörösek dominálják a kompozíciót,
amik vagy tisztán, telítetten jelennek meg, vagy szürkékbe keverve különböző kombinációkban.



